DA Den Europæiske Unions Tidende CE 70/109

(2004/C 70 E/110)

SKRIFTLIG FORESPØRGSEL E-2518/03

af Dorette Corbey (PSE) til Kommissionen

(29. juli 2003)

Om: Transatlantisk samarbejde om bevaring af biodiversitet

Den 25. juni 2003 vedtog Canada, Mexico og USA en langsigtet strategi om nordamerikansk samarbejde om bevaring af biodiversitet. I meddelelsen »Handlingsplaner for biodiversitet: landbrug, fiskeri, økonomisk samarbejde og udviklingssamarbejde samt bevaring af naturressourcer« (1) oplyser Kommissionen, at der skal træffes foranstaltninger for at fremme koordinering mellem forskellige initiativer i internationale fora om klimaændringer, nedbrydelse af ozonlaget og ørkendannelse for at undgå gentagelser, særligt hvad angår rapporteringsprocedurer. Disse foranstaltninger skal ligeledes gøre det nemmere at identificere den gensidige påvirkning mellem konventionen om biologisk diversitet og andre internationale aftalers initiativer for at optimere den samlede virkning.

1. Er Kommissionen enig i, at NAFTA-landenes beslutning er en udmærket mulighed for at styrke det transatlantiske samarbejde om biodiversitet?

2. Kan Kommissionen oplyse, om og hvordan den påtænker at intensivere det transatlantiske samarbejde på dette område?

3. Vil Kommissionen udvikle indikatorer for biodiversitet i samarbejde med NAFTA-landene?

NAFTA-landene har også vedtaget en resolution om udvikling af indikatorer for børnesundhed og miljø i Nordamerika.

4. Hvordan overlapper denne resolution den europæiske strategi for miljø og sundhed?

5. Mener Kommissionen, at der er mulighed for et transatlantisk samarbejde om udvikling af indikatorer for børnesundhed og miljø?

Svar afgivet på Kommissionens vegne af Margot Wallström

(17. september 2003)

1. og 2. Kommissionen glæder sig over den nylige vedtagelse af den langsigtede strategi for nordamerikansk samarbejde om bevaring af biodiversitet. Den finder, at konventionen om den biologiske mangfoldighed (CBD) er det væsentligste forum for internationalt samarbejde om bevaring og bæredygtig anvendelse af biologisk mangfoldighed. CBD har p.t. 187 parter, herunder Fællesskabet, alle medlemsstater og tiltrædende lande, Mexico og Canada. De Forenede Stater har endnu ikke ratificeret CBD. Kommissionen har altid støttet gennemførelse af CBD på regionalt plan og har lang erfaring hermed, både på unionsplan (jf. bl.a. Det Europæiske Fællesskabs biodiversitetsstrategi (2) og handlingsplaner (3)) og på paneuropæisk plan i forbindelse med Europarådets paneuropæiske strategi for biodiversitet og landskab samt konferencerne om »Miljø i Europa«. Kommissionen er principielt villig til at dele sin erfaring med den nordamerikanske kommission for miljøsamarbejde i forbindelse med det igangværende transatlantiske samarbejde.

3. Som anført i det sjette miljøhandlingsprogram bidrager Kommissionen aktivt til udvikling af biodiversitetsindikatorer. Kommissionen arbejder f.eks. sammen med Det Europæiske Miljøagentur om projektet vedrørende implementeringsindikatorer for biodiversitet (Bio-IMP), der sigter mod at udvikle og afprøve implementeringsindikatorer for biodiversitet for Fællesskabet i forbindelse med kravene i CBD (4). Dette projekt indebærer international høring gennem den internationale arbejdsgruppe for biodiversitets-og overvågningsindikatorer (IWG-BioMIN). Der arbejdes ligeledes intensivt med spørgsmålet i CBD, hvori er inddraget både europæiske og nordamerikanske eksperter (5).

4. I det for nyligt vedtagne dokument »En europæisk strategi for miljø og sundhed« (6) annonceres der udvikling af ensartede miljø- og sundhedsindikatorer uden specifik fokus på miljø- og sundhedsindikatorer for børn.

5. »Den europæiske strategi for miljø og sundhed« er udarbejdet med henblik på den udvidede Union, dvs. fuld inddragelse af de nye medlemsstater. I betragtning af den anderledes situation i USA med hensyn til miljø og sundhed, men også på grund af mangel på personale og finansielle ressourcer, er Kommissionen ikke i stand til i øjeblikket aktivt at samarbejde med Nordamerika om dette specifikke emne, men har til hensigt at holde sig fuldt ud informeret om situationen uden for Europa.

(1) KOM(2001) 162 endelig udg.

(2) Meddelelse fra Kommissionen til Rådet og Parlamentet om Det Europæiske Fællesskabs strategi for biodiversitet, KOM(98) 42 endelig, Rådets konklusioner af 21. juni 1998, Europa-Parlamentets ikke bindende beslutning A4-0347/98.

(3) Meddelelse fra Kommissionen til Rådet og Parlamentet om Handlingsplaner for biodiversitet: landbrug, fiskeri, økonomisk samarbejde og udviklingssamarbejde samt bevaring af naturressourcer, KOM(2001) 162 endelig; Rådets konklusioner af 18. juni (fiskeri); 19. juni (landbrug); 29. oktober (miljø); 8. november (udvikling); Europa-Parlamentets ikke bindende beslutning A5-0063/2002.

(4) See http://biodiversity-chm.eea.eu.int/convention/cbd_ec/F1046676334

(5) See http://www.biodiv.org/programmes/cross-cutting/indicators/

(6) KOM(2003) 338 endelig udg.